**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 25.09.2017, ora 08.00 – 26.09.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.09.2017, ora 07.00**

**RÂURI**

**Debitele au fost în general în scădere,** exceptând cursurile inferioare ale Someșului, Mureșului, Sucevei, Moldovei și Siretului, unde au fost în creștere prin propagare. Pe râurile din bazinele: Jiu, Olt, Vedea, Argeș, Ialomița, Bârlad, bazinul mijlociu și inferior al Prutului și pe râurile din Dobrogea, debitele au fost relativ staționare.

 Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele: Vișeu, Iza, Tur, Someş, Crișuri, Arieș, Caraș, Suceava, Bistriţa, Putna, bazinele inferioare ale Crasnei și Begăi, bazinul superior al Prutului și mai mici (sub 30% din normalele lunare) pe Bârlad, Jijia și pe unele râuri din bazinul Mureșului.

 Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general în scǎdere,** exceptând râurile din bazinele: Jiu, Olt, Vedea, Argeș, Ialomița, Bârlad, cursul mijlociu și inferior al Prutului și râurile din Dobrogea, unde vor fi relativ staționare. Pe cursul inferior al Siretului debitele vor fi în creștere prin propagare.

 Sunt posibile creșteri izolate de niveluri şi debite pe unele râuri mici din sudul, sud-vestul țării și din zonele de munte datorită precipitațiilor slabe, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară (secţiunea Baziaş) în intervalul 25 – 26.09.2017 a fost în creştere, având valoarea de 5400 m3/s**, situându-se peste media multianuală a lunii septembrie (3800 m3/s).

 În aval de Porţile de Fier debitele au fost în creştere pe sectorul Gruia – Isaccea şi staţionare la Tulcea.

**Debitul la intrarea în ţară (secţiunea Baziaş) va fi în creştere (5700 m3/s).**

Pe tot sectorul aval de Porţile de Fier debitele vor fi în creştere.

**2.** **Situaţia meteorologică în intervalul 25.09.2017, ora 09.00 – 26.09.2017, ora 06.00**

**ÎN ŢARĂ**

**Valorile termice au fost apropiate de cele normale** climatologic pentru această dată în cea mai mare parte a țării. Excepție au făcut regiunile sud-vestice, unde cerul a fost mai mult noros și local a plouat slab. În restul teritoriului înnorările au fost doar temporare și ploile s-au semnalat izolat. Vântul a suflat slab și moderat, cu unele intensificări în sudul Banatului, în Delta Dunării și la munte. Temperaturile maxime s-au încadrat între 16 grade la Deva și 24 de grade la Galați, Brăila, Hârșova, Slobozia, Călărași, Giurgiu și București-Filaret, iar la ora 06.00 se înregistrau valori termice cuprinse între 8 grade la Rădăuți și 21 grade la Sulina și Sfântu Gheorghe (Deltă). Pe arii restrânse, în primele ore ale zilei, și, din nou, noaptea, s-a semnalat ceață în regiunile nordice, vestice și centrale.

**Observație:** *De ieri dimineață de la ora 06.00 au fost în vigoare 8 atenționări cod galben pentru fenoemene meteorologice periculoase imediate, privind vizibilitatea redusă determinată de ceață, precum urmează: 3 atenționări emise de SRPV Bacău, 3 atenționări emise de SRPV Sibiu, 1 atenționare emisă de SRPV Timișoara și 1 atenționare emisă de SRPV Cluj-Napoca.*

**LA BUCUREŞTI**

**Vremea a fost normală** din punct de vedere termic. Cerul a fost temporar noros, iar vântul a suflat slab și moderat. Temperatura maximă a fost de 23 de grade la Afumați și Băneasa și 25 de grade la Filaret, iar la ora 06.00 se înregistrau 17 grade la Afumați și Băneasa și 18 grade la Filaret.

**3. Prognoza meteorologică în intervalul 26.09.2017, ora 09.00 – 27.09.2017, ora 09.00**

**ÎN ŢARĂ**

**Valorile termice diurne vor continua să crească** ușor în regiunile intracarpatice, unde vremea va deveni ușor mai caldă decât în mod obișnuit la această dată, în timp ce în restul teritoriului valorile termice se vor situa în jurul celor normale climatologic. Temperaturile maxime vor fi cuprinse între 18 grade în nordul Moldovei și 25 de grade în Câmpia de Vest, iar cele minime se vor situa între 1 grad în depresiuni și 16 grade pe litoral. Cerul va avea înnorări în regiunile sudice, sud-vestice și în zona de munte, unde numai izolat și trecător va ploua slab și va fi variabil în celelalte regiuni. Vântul va avea unele intensificări la munte și în sud-est, cu viteze mai mari pe litoral. Vor fi condiții de ceață în zonele joase.

**LA BUCUREŞTI**

**Vremea va fi normală termic.** Cerul va avea unele înnorări, dar condițiile de ploaie vor fi reduse. Vântul va sufla moderat, cu unele intensificări în cursul zilei. Temperatura maximă se va situa în jurul valorii de 21 de grade, iar cea minimă va fi de 10...11 grade.

.***CALITATEA APELOR***

**2.1. Pe fluviul Dunărea**

**ABA Dobrogea Litoral** revine cu informaţii suplimentare referitor la fenomenul de poluare cu irizaţii de hidrocarburi de origine necunoscută, semnalat în data de 24.09.2017, ora 10.00, pe Dunărea Maritimă - Braţul Chilia, la Km 61- zona Debarcader încărcare cereale incinta Tatanir, jud Tulcea. **La momentul controlului, din ziua de 25.09.2017, continuau să se producă irizaţii din depunerile de hidrocarburi de pe malul apei şi de pe vegetaţia din apă**. Se va solicita Administraţiei Rezervaţiei Biosferei Delta Dunării, în calitate de administrator al zonei afectate, să monitorizeze şi să intervină în vederea limitării efectelor. A fost informat SC Aquaprest Chilia Veche SRL - serviciul de alimentare cu apă din localitatea Chilia Veche, aflată în aval la km 45, privind monitorizarea permanentă a zonei de captare a apei, precum şi stoparea captării apei, în cazul apariţiei irizaţiilor de hidrocarburi în zonă. Nu au apărut irizaţii în zona de captare a loc. Chilia Veche, până la momentul controlului. Se va reveni cu informaţii suplimentare.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 22-24.09.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

**Garda Forestieră Suceava** informează despre **producerea unor doborâturi de vânt, din data de 17.09.2017, din cauza vijeliei, care au afectat** în cadrul Bazei experimentale Tomnatic, UP I Demăcuşa **o suprafaţă cumulată de 1460 ha de arboret răşinoase în amestec cu foioase, cu vârsta între 30-130 ani, fiind estimat un volum de masă lemnoasă doborâtă de circa 2 mii m.c.**, în fond forestier proprietate a statului, în zona de munte, în cadrul Bazei experimentale Tomnatic, UP I Demăcuşa, jud. Suceava.

**Deasemenea,** în fondul forestier proprietate a localităţilor: Dorna Cândreni, Coşna şi Poiana Stampei, jud. Suceava, **a fost afectată o suprafaţă cumulată de 5468 ha de arboret răşinoase, cu vârsta între 40-130 ani, fiind estimat un volum de masă lemnoasă doborâtă de circa 26,4 mii m.c.**, în zonă de munte.

S-au luat următoarele masuri: identificare, semnalare, raportare, degajarea drumurilor de acces, punerea de urgenţă în valoare a materialului lemnos afectat.

**APM Argeş** informează despre **o poluare accidentală a 6 mp sol dintr-o livadă de pruni, în data de 24.09.2017, ora 14.10, cu 30 de litri de apă sărată de zăcământ şi 5 litri ţiţei**, ca urmare a unei spărturi prin **coroziune a unei conducte de ţiţei la circa 30 m de sonda 3066 Cocu, aparţinând OMV Petrom, zona de producţie III Muntenia V, sector 10 Poiana Lacului, jud Argeş**. S-a oprit sonda şi a fost depistată linia de amestec, s-a izolat conducta de amestec, se va remedia spărtura şi se va curăţa terenul.

**Garda Forestieră Râmnicu Vâlcea** informează despre **producerea unui incendiu de litieră, în data de 23.09.2017, ora 16.50, pe raza DS Olt, OS Caracal, loc. Farcaşele, UP Reşca, jud. Olt, care a afectat o suprafaţă de 3 ha de litieră de foioase, vârsta arboretului intre 4 si 70 de ani, zona geografică de câmpie, care a fost stins în data de 23.09.2017, ora 18.00**, de o echipă formată de 4 persoane silvice si 6 pompieri militari cu mijloace specifice, palete de rachită şi 2 autospeciale. Cauza incendiului este propagarea din terenurile agricole limitrofe.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.09.2017 - 25.09.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE